## El Consell presenta a la CEV i als sectors productius el seu pla per a la recuperació de les àrees industrials afectades per la DANA

*** Indústria estima que seran necessaris 6.800 milions d’euros en ajudes per a la reconstrucció tant de naus com de les zones comunes
* Entre les mesures previstes, extensió dels terminis de les subvencions, finestreta única per a tràmits i agendes de proximitat en cada polígon**

La Conselleria d’Innovació, Indústria, Comerç i Turisme ha presentat a la Confederació Empresarial Valenciana (CEV) i a representants de tots els sectors productius el seu pla per a la reconstrucció de les zones industrials afectades per la DANA.

El pla, dissenyat en dos fases, preveu que seran necessàries ajudes per valor d’almenys 6.800 milions d’euros per a parcs empresarials i polígons industrials afectats, dels quals 4.800 serien per a la reconstrucció de les naus danyades i els altres 2.000 per a la recuperació de les zones comunes.

En una primera avaluació, Indústria ha estimat que la DANA ha afectat de manera diversa 123 àrees industrials de la província de València que ocupen una extensió de 42 milions de metres quadrats a les comarques d’Horta Sud, Ribera Alta, Ribera Baixa, Foia de Bunyol, Camp de Túria, Plana d’Utiel-Requena i València. En alguns casos continua havent molts problemes per a accedir a les àrees devastades per la qual cosa el càlcul de danys patits no s’ha pogut calcular amb exactitud.

**Reconstrucció i Recuperació**

La primera fase del pla, anomenada de Reconstrucció, té com a objectiu garantir les condicions mínimes de funcionament i seguretat en els polígons industrials per a permetre l’accés amb garanties i començar amb la rehabilitació dels servicis bàsics.

S’urgirà en la restauració de tots els subministraments d’aigua, electricitat i telecomunicacions, la neteja i reparació de carreteres d’accés, la recollida i retirada de residus perillosos acumulats, la inspecció i assegurament de les estructures de les naus i s’elaborarà un pla temporal de mobilitat que garantisca vies d’accés i eixida segures per a tots els servicis involucrats en la reconstrucció.

**Cinc línies d’actuació**

La segona fase del pla, anomenada de Recuperació, se centrarà en la recuperació econòmica i operativa, donant suport a les empreses perquè reprenguen les seues activitats amb suport institucional i accés, simplificat als recursos. Per a fer-ho, s’han previst cinc línies d’actuació:

* Creació d’agents de proximitat empresarial en cada polígon industrial afectat la missió dels quals serà coordinar les necessitats immediates de les empreses.
* Extensió dels terminis per a les subvencions en vigor de manera que algunes es puguen executar també en 2025.
* Reformulació de l’objecte d’algunes convocatòries d’ajudes públiques per a permetre que els recursos assignats per la Generalitat es destinen a la reparació de danys, en compte d’altres projectes.
* Implementació d’una finestreta única per a centralitzar i simplificar els tràmits de les sol·licituds d’ajuda, reparacions i compensacions.
* Establiment d’un paquet d’ajudes econòmiques dirigides a les empreses que han patit pèrdues per la DANA. Este paquet inclourà suport financer directe, línies de crèdit blanes i exempcions fiscals temporals.

Les dos fases del pla s’implementaran de manera ordenada i coordinada per a permetre la recuperació eficient dels polígons industrials i parcs empresarials i minimitzar les repercussions econòmiques i socials derivades de la catàstrofe.

A la reunió, en la qual s’ha detallat la magnitud dels anys i les mesures excepcionals que s’adoptaran per a garantir amb la màxima celeritat la recuperació de la indústria i el sector terciari afectats, han assistit telemàticament més de 120 persones entre representants de la CEV i dels sectors productius de la Comunitat Valenciana.

A més, han participat també la consellera d’Hisenda, Economia i Administració Pública, Ruth Merino, i el conseller d’Educació, Cultura, universitats i Ocupació, José Antonio Rovira.

Fecha: 08/11/2024